Northside kan få permanent opholdsplads på naturskøn grund ved Eskelund. Kulturrådmanden går i spidsen for initiativet, der også skal skaffe Aarhus en ny bypark.

Annonce

AARHUS: Danmarks næststørste by mangler en fast plads til store koncerter. Nu er der et konkret forslag om at lave en koncertplads til 36 mio. kr. ved Eskelund på vej til byrådet. På forhånd er det dog usikkert, om forslaget kan samle et flertal. Socialdemokraterne trækker lidt på det og siger "hm, njaaee, måske". De politiske fortalere for Eskelund som koncertplads står med en følelse af, at det er nu eller aldrig: Med en Northside-festival, som bliver hjemløs i 2020, er emnet så varmt, at det sagtens kan blive et led i valgkampen op mod efterårets kommunalvalg. Og i den situation kan alt ske. Foreløbig har kulturrådmand Rabih Azad-Ahmad (R) iført sig førertrøjen i projekt "Koncertplads på Eskelund". Han har sendt et konkret forslag til borgmester Jacob Bundsgaard (S). En ny koncertplads vil koste 36 mio. kr., mener kulturrådmanden. Til gengæld vil byen ikke bare få en ny event- og koncertplads. Aarhus vil også få en "ny og bynær folkepark", som det står i forslaget fra rådmanden. Med andre ord er det meningen, at koncertpladsen også skal kunne bruges som rekreativt område.

Northside har vokset sig til en succes, der kan booke store navne som Arcade Fire (billedet), men efter 2020 kan festivalen ikke længere være i Ådalen. Foto: Axel Schütt

En ny koncertplads vil ikke mindst løse problemet med Northside, som på grund af byudvikling formentlig kun kan være på det nuværende sted i Ådalen indtil 2020. - Northside er en gave for byen, så der skal findes en løsning. Samtidig har vi set, at der er stor efterspørgsel på at anvende Aarhus som eventby. Stigningen er så stor, at det er blevet svært at imødekomme behovet gennem de kendte torve, pladser og grønne områder, siger Rabih Azad-Ahmad. Han tilføjer, at Eskelund efter hans mening er det eneste bynære areal, som har en publikumskapacitet, som vil være attraktiv for arrangørerne af store koncerter og kulturevents. Venstre er lige så varm på ideen som de radikale. - Vi har i efterhånden mange år kæmpet for at få en koncertplads, og det bliver vi ved med. Vi synes, at Eskelund er en attraktiv løsning, men der skal til at ske noget. Byen vokser, og behovet øges, siger byrådsmedlem Hans Skou fra Venstre.

Annonce

S tæller på knapper

Samme toner slår Marc Perera Christensen fra de konservative an. Han vil have en koncertplads, der - som han siger - "sparker bagdel". - Det skal være et sted, hvor de store navne gerne vil optræde. Pladsen skal kunne alt det, en koncertplads skal kunne i vores tid. Men den skal også fremtidssikres. En plads hvor strøm, vand, el og måske fadølsanlæg er indbygget på pladsen, siger Marc Perera Christensen. Ifølge Krak er der tre kilometer ind til hovedbanegården. - Det er ikke længere, end at man gå eller cykle. Afstanden er ikke et problem. Det eneste problem er, at byrådet endnu ikke er kommet i gang. Vi skal have den koncertplads nu, siger Marc Perera Christensen. Men bliver koncertpladsen så til noget? Det er ikke sikkert. I Aarhus er det svært at skabe politisk flertal uden om Socialdemokratiet, og her tæller man endnu på knapper. - Vi skal have fundet en løsning. Men det er afgørende, at økonomien er på plads. Vi skal også være sikre på, at Eskelund er det rigtige sted. Det nytter ikke at bruge over 30 millioner kr. på noget, der ikke fungerer, siger kulturudvalgets formand, Steen B. Andersen (S).

Er der for alvor gang i bestræbelserne på at lave en koncertplads ved Eskelund? Svaret er ja, for se hvem fotografens drone onsdag fangede på pladsen. Her var kulturrådmand Rahbih Azad-Ahmad mødt op med en gruppe embedsmænd for at besigtige forholdene. Han var tilfreds med, hvad han så. Foto: Jens Thaysen

Annonce

"Eskelund Light"